A TANÁCS HATÁROZATA
(2007. március 22.)
az Európai Közösség és Ausztrália, Kanada, az EFTA-tagország Norvégia és Svájc, Korea, Japán és az Amerikai Egyesült Államok közötti, az intelligens gyártási rendszerek (IMS) területén a kutatási és fejlesztési tevékenységekről szóló megállapodás megújítására és módosítására irányuló közös megegyezést rögzítő megállapodás levélváltás formájában történő megkötéséről
(2008/148/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 170. cikkére, a 300. cikke (2) bekezdésével és (3) bekezdése első albekezdésével összefüggésben,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
Az Európai Közösségnek az Európai Kutatási Térség létrehozásához és az innovációhoz hozzájáruló kutatási, technológiafejlesztési és demonstrációs tevékenységére vonatkozó hatodik keretprogramjáról (2002-2006) szóló, 2002. június 27-i 1513/2002/EK európai parlamenti és tanácsi határozat (2) nemzetközi együttműködést ír elő a gyártásra irányuló kutatás területén.
(2)
Az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjáról (2007-2013) szóló, 2006. december 18-i 1982/2006/EK európai parlamenti és tanácsi határozat (3) a nemzetközi együttműködés folytatásáról rendelkezik.
(3)
A Közösség és Ausztrália, Kanada, az EFTA-tagország Norvégia és Svájc, Korea, Japán és az Egyesült Államok levélváltásban létrejött megállapodást (4) kötöttek az intelligens gyártási rendszerek területén a kutatási és fejlesztési tevékenységekről szóló megállapodás (a továbbiakban: az IMS-megállapodás) megújítására és módosítására irányuló közös megegyezés rögzítéséről. Az IMS-megállapodás 2005 áprilisában vesztette hatályát. Mivel a megállapodás előrelépést jelentett az intelligens gyártási rendszerek területén végzett kutatás fokozásában, a Bizottság felhatalmazást kért az IMS-megállapodás megújítására irányuló tárgyalások folytatására.
(4)
A Tanács 2005 november 29-i határozatában felhatalmazta a Bizottságot, hogy a Közösség nevében tárgyalásokat folytasson Ausztráliával, Kanadával, az EFTA-tagország Norvégiával és Svájccal, Koreával, Japánnal és az Amerikai Egyesült Államokkal az IMS-megállapodás megújításáról és módosításáról.
(5)
A tárgyalási felhatalmazásnak megfelelően tárgyalásokra került sor, melyek eredményei bekerültek az intelligens gyártási rendszerek területén zajló nemzetközi együttműködési tevékenységek szabályai közé, melyek meghatározzák az együttműködés keretét. A szabályokat csatolták az Európai Közösség, Ausztrália, Kanada, az EFTA-tagország Norvégia és Svájc, Korea, Japán és az Amerikai Egyesült Államok között az intelligens gyártási rendszerekkel (IMS) kapcsolatos kutatási és fejlesztési tevékenységek területén a nemzetközi együttműködésről szóló, levélváltás formájában létrejött megállapodáshoz (a továbbiakban: a levélváltás formájában létrejött megállapodás). Az előző program módosításai az IMS-program irányítására és költségvetési működésére vonatkoznak.
(6)
Az IMS-szabályok előírják, hogy az IMS program irányítását az IMS-ben résztvevők egymást váltva végzik. E feladat ellátása érdekében lehetővé teszik a Közösség számára, hogy az IMS régióközi titkárságot Európában fogadja.
(7)
A levélváltás formájában létrejött megállapodást jóvá kell hagyni,
A KÖVETKEZŐKÉPPEN HATÁROZOTT:
1. cikk
Az Európai Közösség és Ausztrália, Kanada, az EFTA-tagország Norvégia és Svájc, Korea, Japán és az Amerikai Egyesült Államok közötti, az intelligens gyártási rendszerek (IMS) területén a kutatási és fejlesztési tevékenységekről szóló megállapodás megújítására és módosítására irányuló közös megegyezést rögzítő, levélváltás formájában létrejött megállapodás a Közösség nevében jóváhagyásra kerül.
A levélváltás formájában létrejött megállapodás szövegét csatolták e határozathoz.
2. cikk
A Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására jogosult személyt (5).
Kelt Brüsszelben, 2007. március 22-én.